
У С Т А В
НА СДРУЖЕНИЕ С НЕСТОПАНСКА ЦЕЛ 
“БЪЛГАРСКО ДРУЖЕСТВО ПО ХРАНЕНЕ И ДИЕТЕТИКА”

СТАТУТ, НАИМЕНОВАНИЕ И СЕДАЛИЩЕ

Чл.1. Сдружението е самостоятелно юридическо лице с нестопанска цел, отделно от членовете си, учредено съгласно разпоредбите на Закона за юридическите лица с нестопанска цел (ЗЮЛНЦ), Устава и решенията на учредителното събрание,.
Чл.2. Сдружението ще осъществява дейността си под наименованието „БЪЛГАРСКО ДРУЖЕСТВО ПО ХРАНЕНЕ И ДИЕТЕТИКА“. Наименованието може да бъде изписвано допълнително и на английски език, както следва: BULGARIAN  SOCIETY OF NUTRITION  and DIETETICS
Чл.3. Седалището и адресът на управление на Сдружението е гр. София 1431, Столична община, район “Красно село”,  бул. „Академик Иван Гешов“ № 15.
 Чл.4. Всяко писмено изявление от името на Сдружението трябва да съдържа неговото наименование, седалище и адрес, данни за неговата регистрация и БУЛСТАТ номер. 
Чл.5. Съществуването на Сдружението не се ограничава със срок или друго прекратително условие.
ЦЕЛИ

Чл.6. Целите на Сдружението са:
1. Развитие, популяризиране и масовизиране на науката и практиката за хранене и диететика, на здравните и медико-биологичните аспекти на здравословното, диетичното и профилактичното хранене.
2.Повишаване на квалификацията на своите членове чрез разширяване и задълбочаване на теоретичните и практическите им познания в областта на храненето и диететиката.
3. Оказване на научна и методична помощ на здравните органи и организации за подобряване и усъвършенстване на медицинската помощ на населението и внедряване в практиката на най-новите постижения на науката за хранене и оптимизиране на здравословното, диетичното,  профилактично и лечебно хранене.
4. Съдействие на здравните органи при подготовката на специалисти от различни медицински специалности за повишаване на тяхната квалификация в областта на храненето и диететиката.  
5. Популяризиране на научните постижения и повишаване на информираността в областта на храненето сред медицинската общественост и населението.
6. Сътрудничество с Федерацията на европейските дружества по хранене, с Международния съюз по хранене и със сродни дружества за усвояване и внедряване на научните постижения в областта на храненето.

СРЕДСТВА ЗА ПОСТИГАНЕ НА ЦЕЛИТЕ

Чл.7. За постигане на своите цели Сдружението ще използва следните средства: 
1.Организиране на конгреси, конференции, семинари, научни заседания, научно-практически конференции, публични лекции, дискусии „кръгла маса“ и други научно-приложни прояви по въпросите на храненето и диететиката, както и на научно-популярни лекции, беседи и демонстрации за широки кръгове от населението.
2.Разработване и предоставяне на здравните органи и институции проекти и предложения за подобряване на производството, потреблението и организацията на здравословното, диетичното и профилактичното хранене.
3.Предоставяне на мнения и становища пред компетентните органи и институции във връзка със състоянието и проблемите на храненето.
4. Разработване и предоставяне на компетентните органи и институции на проекти и предложения, свързани с болничното хранене.
5. Разработване и предоставяне на компетентните органи и институции на предложения и проекти по научноизследователската работа в областта на храненето и диететиката.
 6. Участие в съвместни проекти с други научни и медицински дружества в областта на храненето и диететиката.
7.Участие в национални и международни конгреси, конференции, симпозиуми и други научни форуми в областта на храненето и диететиката.
8. Членство в национални и международни организации в областта на храненето и диететиката.
9.Организиране и провеждане на национални конгреси с международно участие, на профилирани симпозиуми, конференции и работни срещи по проблемите на здравословното, диетичното и профилактичното хранене – химия, технология, физиология на храненето, болести на обмяната и други.

ПРЕДМЕТ И ВИД НА ДЕЙНОСТ

Чл.8. Предметът на дейност на Сдружението е: Развитие и популяризиране на науката за хранене и диететика, предоставяне на информация и повишаване на знанията на специалистите и населението в областта на здравослвното, диетичното и профилактичното хранене, организиране и провеждане на научни и практически форуми в областта на храненето и диететиката, както и извършване на всички други дейности с постигането на целите на Сдружението. 
Чл.9. (1) Сдружението осъществява дейност в частна полза по смисъла на чл. 2 от ЗЮЛНЦ като ще разходва имуществото си за постигане на определените в Устава цели.
(2) Допълнителна стопанска дейност (издателска, научно-изследователска, квалификационна и друга) ще се извършва съгласно чл. 3, ал. 3 от ЗЮЛНЦ.

ОРГАНИ  НА УПРАВЛЕНИЕ

Чл.10. (1)  Върховен орган на Сдружението е Общото събрание.
(2) Управителен орган на Сдружението е Управителният съвет.
(3) Контролен орган на Сдружението е Ревизионната комисия.
 Чл.11. (1) Общото събрание се състои от всички членове на Сдружението. 
(2) Общото събрание има следните правомощия:
1.Изменя и допълва Устава на Сдружението;
2.Приема други вътрешни актове;
3.Избира и освобождава членовете на Управителния съвет; 
4.Взема решение за преобразуване или прекратяване на Сдружението;
5. Приема бюджета на Сдружението;
6. Приема отчета за дейността на Управителния съвет;
7. Приема отчета на Ревизионната комисия;
8.Отменя решенията на другите органи на Сдружението, които противоречат на закона, Устава или на други вътрешни актове, регламентиращи дейността на Сдружението;
(3) Решенията на ОС са задължителни за другите органи на Сдружението.
(4) Решенията на ОС подлежат на съдебен контрол и отмяна съгласно ЗЮЛНЦ.
Чл.12. (1) Общото събрание може да бъде редовно или извънредно. 
(2) ОС се свиква от Управителния съвет по негова инициатива или по искане на една трета от членовете на Сдружението. Ако в последния случай управителният съвет в двуседмичен срок не отправи писмено покана за свикване на общото събрание, то се свиква от съда по седалището на Сдружението по писмено искане на заинтересуваните членове или натоварено от тях лице.
 (3) Поканата трябва да съдържа дневния ред, датата, часа и мястото на провеждане на Общото събрание и по чия инициатива то се свиква. 
(4) Поканата се поставя на място за обявления в сградата, в която се намира управлението на Сдружението, най-малко един месец преди датата на провеждането му. Поканата може да бъде публикувана на Интернет страницата на Сдружението или в печатно издание.
(5) Общото събрание е законно и може да бъде проведено, ако присъстват повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.
(6) Установяването на кворума се извършва по списък, в който се отразяват имената на присъстващите членове или на техните пълномощници, подписва се от председателя и секретаря на заседанието и се прилага към протокола за него. 
(7) Всеки член на Сдружението има право на един глас при вземане на решения в Общото събрание. 
(8 Член на общото събрание няма право на глас при решаването на въпроси, отнасящи се до него, неговия съпруг или роднини по права линия - без ограничения, по съребрена линия - до четвърта степен, или по сватовство - до втора степен включително, както и за юридически лица, в които той е управител или може да наложи или възпрепятства вземането на решения.
(9) Член на Общото събрание може да представлява само още един член на общото събрание въз основа на писмено пълномощно. Преупълномощаване не се допуска.
(10) Решенията на ОС за изменение на устава, за преобразуването на Сдружението или за прекратяването му се вземат с мнозинство 2/3 от присъстващите. Всички останали решения на ОС се вземат с обикновено мнозинство от присъстващите. 
(11) По въпроси, които не са били предварително вписани в дневния ред и надлежно оповестени, не могат да се вземат решения. 
(12) За всяко заседание на ОС се води протокол. Протоколът на ОС се подписва от председателя и секретаря на събранието, които отговарят за верността на съдържанието му. Към протоколите се прилагат списък на присъстващите и документите, свързани със свикването на ОС.
Чл. 13. (1) Между общите събрания дейността на Сдружението се ръководи от Управителния съвет.  
(2) Управителният съвет е в състав от 3 (трима) до 9 (девет) членове, които са членове на Сдружението.  Юридически лица, които са членове на Сдружението, могат да посочват за членове на управителния съвет и лица, които не са членове на Сдружението.
(3) Членовете на Управителния съвет се избират от Общото събрание за срок до 5 (пет) години.
(4) Членовете на Управителния съвет или физическите лица, които представляват юридическите лица, членове на УС, трябва да:
1. имат постоянно местоживеене в страната;
2.	притежават подходяща професионална квалификация и опит;
3.	не са осъждани на лишаване от свобода за умишлено престъпление от общ характер.
Чл. 14. Управителния съвет има следните правомощия: 
1. определя обема на представителната власт на отделни негови членове;
2. осигурява изпълнението на решенията на Общото събрание;
3. разпорежда се с имуществото на Сдружението при спазване изискванията на устава;
4. подготвя и внася в Общото събрание проект за бюджет на Сдружението;
5. подготвя и внася в Общото събрание отчет за дейността на Сдружението;
6. определя реда и организира извършването на дейността на Сдружението и носи отговорност за това;
7. определя адреса на Сдружението;
8. приема и изключва членове;
9. взема решение за откриване и закриване на клонове;
10. взема решение за участие в други организации;
11. приема основните насоки и програма за дейността на Сдружението;
12. взема решения относно дължимостта и размера на членския внос или на имуществените вноски;
13. изпълнява задълженията, възложени от Общото събрание.
14. взема решения по всички въпроси, които по закон или съгласно устава не спадат в правата на друг орган;
 (4) Заседанията на УС се свикват и ръководят от Председателя. Председателят е длъжен да свиква заседание на УС при писмено искане на една трета от членовете му. Ако председателя не свика заседание на УС в седмичен срок, то може да се свика от всеки един от заинтересиваните членове на УС.  При отсъствие на Председателя заседанието се ръководи от определен от УС негов член.
(5) Управителният съвет може да взема решения, ако на заседанието му присъстват повече от половината от неговите членове. 
(6) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на такъв член се удостоверява в протокола от председателстващия заседанието.
(7) Решенията се взимат с мнозинство от присъстващите. Решенията за ликвидация, за разпореждане с имуществото на Сдружението и за реда и организацията на дейността на Сдружението се взимат с мнозинство от всички членове.
(8) Управителният съвет може да взема решения и без да бъде провеждано заседание, ако за взетите решения бъде подписан протокол без забележки и възражения от всички негови членове.
Чл.15. (1) Председателят на УС на Сдружението ръководи дейността на УС и представлява Сдружението пред всички физически и юридически  в страната и в чужбина.
(2) В случай, че председателят на УС на Сдружението е в невъзможност да изпълнява своите функции, УС на Сдружението упълномощава заместник – председателя или друг член на УС за временно изпълняващ длъжността Председател.
Чл. 16. (1) Контролен орган на Сдружението е Ревизионната комисия.
(2) Ревизионната комисия се състои най-малко от три лица - членове на Сдружението и се избира за срок до пет години. 
 (3) Ревизионната комисия има следните правомощия: 
1. Контролира извършените разходи в съответствие с решенията на ОС и на Управителния съвет;
2. Контролира наличните средства на Сдружението;
3. Изготвя отчет за финансовото състояние на Сдружението.
(4)Членовете на Ревизионната комисия не могат да бъдат членове на Управителния съвет.

ПРАВИЛА ОТНОСНО НАЧИНА НА ПРЕДСТАВЛЯВАНЕ

Чл.17. (1) Във всичките си отношения Сдружението се представлява без ограничение и без необходимост от специално упълномощаване от Председателя на Управилния съвет. 
(2) Председателят на Управителния съвет представлява Сдружението пред всички физически и юридически лица, както и пред държавни или общински органи и всички други институции в страната и в чужбина и ръководи дейността му. 
(3) Председателят може да упълномощава трети лица с правата си.

КЛОНОВЕ

Чл.18.  Сдружението може да открива клонове. Уредяването, дейността и закриването на клон се урежда в съответствие с изискванията на ЗЮЛНЦ.

ПРАВИЛА ОТНОСНО ЧЛЕНСТВОТО

Чл. 19. (1) Членуването в Сдружението е доброволно. Членове на Сдружението могат да бъдат български и чуждестранни юридически и всички дееспособни физически лица, споделящи идеите и целите на Сдружението и приемащи неговия устав.
 (2)  Приемането на членове се извършва от УС на  Сдружението въз основа на писмено заявление до Председателя на УС. По преценка, Председателят на УС може да поиска от кандидатите за членове да представят към писменото заявление за членство и допълнително документи. На първото свое заседание Управителния съвет, след доклад на Председателя, се произнася по молбата.
(3)Почетен член на Сдружението може да бъде физическо лице – изтъкнат представител/учен в областта на храненето и диететиката – независимо от неговото гражданство и възраст, както и българско или чуждестранно юридическо лице, имащо значителен принос за утвърждаване и развитие на медицинската теория и практика в България.
(4)Почетните членове са освободени от членски внос и други имуществени вноски.
Чл. 20.  Всеки член има право:
1.Да участва в управлението на Сдружението, включително да бъде избиран за член на Управителния съвет или Контролната комисия.
2.Да бъде информиран за дейността на Сдружението.
3.Да се ползва от имуществото на Сдружението, включително от резултатите от дейността му по предвидения в закона ред и с решения на органите му.
Чл. 21. Членовете са длъжни:
1. Да спазват Устава на Сдружението и решенията на Общото събрание;
2. Да съдействат  за постигане целите на Сдружението;
3. Да изпълняват решенията на органите на Сдружението;
4. Със своите действия и/или публично поведение да допринасят за издигане на обществения авторитет на Сдружението.
5. Да бъдат лоялни към Сдружението и към останалите членове;
6. Да внасят в срок определените имуществени вноски.
Чл. 22. Членството в Сдружението се прекратява на едно от следните основания:
1. С едностранно писмено уведомление до Управителния съвет за доброволно напускане при условие, че желаещия да напусне е изпълнил задълженията си, произтичащи от членството;
2. При смърт или поставяне под пълно запрещение или прекратяване на член-юридическо лице;
3. С изключване;
4. С прекратяване на юридическото лице - член на Сдружението;
5. При отпадане.
Чл. 23. (1) Член на Сдружението се изключва с мотивирано решение на УС на Сдружението при :
1.  Системно нарушаване на устава на Сдружението или виновно неизпълнение на членските  задължения;
2. Системно нарушаване правилата за осъществяване дейността на Сдружението;
3.  Когато с действията си уронва престижа на Сдружението;
4. Наличието на поведение, което прави по-нататъшното му членство несъвместимо. 
(2) Мотивирано предложение за изключване може да бъде направено от всеки член на Сдружението. Решението за изключване на член се взема от УС на Сдружението. Прекратяването на членството поради изключване настъпва от момента на вземане на решение на УС.
(3) Отпадането на член е резултат от системно неучастие в дейността на Сдружението, продължило повече от 1 година или невнасяне на членски внос за период от 1 година, без уважителни причини. Отпадането се констатира от Управителния съвет по документи и с надлежно решение, с което се прекратява членството.
 (4) При прекратяване членството, никой от членовете няма право да иска обратно направените от него имуществени вноски.            
Чл. 24. (1) За задълженията на Сдружението членът отговаря до размера на дължимите имуществени вноски. Членът не отговаря лично за задълженията на Сдружението. 
(2) Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване. 
(3) Изпълнението на членските задължения и упражняването на членските права може да бъде предоставено на друг член на Сдружението, ако е налице изрично писмено упълномощаване с нотариално заверено пълномощно.

ИМУЩЕСТВО

Чл.25. Имуществото на Сдружението се състои от пари, вещи и всички права върху движимо и недвижимо имущество, вземания и други, които законодателството допуска да бъдат елементи от имуществото на юридическото лице и се формират от: 
1.Дарения, завещания или спонсорство от физически и юридически лица.
2.Финансиране от български и международни организации, занимаващи се със сходни дейности. 
3.Приходи от организирани мероприятия.
4.Членски внос.
5.Направените от членовете на Сдружението имуществени вноски.
6.Други приходи, допустими съгласно законодателството.
Чл.26. Паричните средства на Сдружението се съхраняват в банкови сметки.

ЗАДЪЛЖЕНИЕ ЗА ВОДЕНЕ НА КНИГИ
Чл.27. Сдружението е длъжно да води книги за протоколите от заседанието на ОС и УС. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му.
 
ПРЕОБРАЗУВАНЕ

Чл. 28. Сдружението може да се преобразува в юридическо лице с нестопанска цел за осъществяване на дейност в обществена полза.

ПРЕКРАТЯВАНЕ И ЛИКВИДАЦИЯ

Чл.29. Сдружението се се прекратява в следните случаи:
1.	по решение на Общото събрание;
2.	при обявяването му в несъстоятелност;
3.	с решение на окръжния съд по седалището на сдружението в определените от
ЗЮЛНЦ случаи;
Чл.30.(1) При прекратяване на Сдружението се извършва ликвидация, освен в случаите на преобразуване на сдружението.
 (2) Ликвидацията се извършва от Председателя на УС или друго определено от УС лице за ликвидатор, който извършва предвидените от Търговския закон действия по ликвидация на Сдружението, осребряване на неговото имущество и удовлетворяване на кредиторите на Сдружението.
(3) Ликвидаторът е длъжен по възможност да удовлетвори кредиторите на Сдружението от наличните парични средства, а ако това е невъзможно-чрез осребряване първо на движимото, а след това на недвижимото имущество на Сдружението.
 (4) Имуществото, останало след удовлетворяване на кредиторите, се предоставя по решение на съда на юридическо лице с нестопанска цел определено за извършване на общественополезна дейност със същата или близка нестопанска цел.
(5) Ако имуществото не бъде предоставено по реда на ал.4, то се предава на общината, в която е седалището на Сдружението. 

ДОПЪЛНИТЕЛНИ РАЗПОРЕДБИ

§1. За всички въпроси, които не са уредени изрично с този Устав се прилагат разпоредбите на българското действащо законодателство.
§2. Този устав е приет на Учредителното събрание на сдружение с нестопанска цел за осъществяване на дейност в частна полза „БЪЛГАРСКО ДРУЖЕСТВО ПО ХРАНЕНЕ И ДИЕТЕТИКА”, проведено на 06.10.2016 г. и е изготвен съобразно изискванията на ЗЮЛНЦ.

